કશિશ માટે પોતાને પહેલેથી જ લાગણી હતી? તેવા વિચારોએ ધ્યેયના મન પર કબજો જમાવ્યો. કશિશને પોતે એક મિત્રની જેમ નહીં, પણ કોઈ પુરુષ કોઈ સ્ત્રીને ચાહે એ રીતે જ એને ચાહતો હોવાની ધ્યેયે મનોમન કબૂલાત કરી. દરમિયાન કૉફી હાઉસ પર પહોંચેલા ધ્યેયને કશિશે કૉફીની ઑફર કરી. બંને મનોમન એકબીજાને પ્રેમ કરતાં હતાં, પણ પ્રેમની કબૂલાત થઈ ન હતી. સાથે ડિનર કરવા ગયેલા ધ્યેય અને કશિશ નજર ચૂકવી એકબીજાને જોતાં રહ્યાં. કૌશલ કરતાં ધ્યેય વધુ હેન્ડસમ હોવાનું અને ધ્યેય તેની વધુ ફિકર કરતો હોવાનું કશિશે અનુભવ્યું. એકબીજા માટે જન્મેલી આ નવી લાગણી યોગ્ય છે કે કેમ એ વિશે બંને વિચારતા રહ્યાં. બીજા દિવસે કશિશના ઘેર પહોંચેલા ધ્યેયે એના હાથની બનાવેલી રસોઈનાં વખાણ કર્યાં. કશિશ કૉફી હાઉસથી ઘેર આવે તે સમયે જ ધ્યેય એના ઘેર જવા લાગ્યો. બંનેને એકબીજાની કંપની ગમવા લાગી. દરમિયાન રાહુલે કશિશને ફોન કરી કોર્ટમાં મેડિકલ કૉલેજના પ્રિન્સિપાલની સરતપાસની માહિતી આપી. કશિશના પિતા મહેન્દ્રભાઈ અને ભાઈ ઉદયે લેખિતમાં ઍડ્મિશન ન જોઈતું હોવાની લેખિત બાંયધરી આપી હોઈ માર્ક્સ હોવા છતાં કશિશને ઍડ્મિશન આપ્યું ન હોવાની વિગતો પ્રિન્સિપાલે કોર્ટમાં રજૂ કરી. ઉદયના વકીલ નીતિન લાકડાવાલાએ વર્ષાે જૂની ઘટના કેવી રીતે યાદ રહી તેવા સવાલ ઉઠાવતાં પ્રિન્સિપાલ મૂંઝાયા. લાકડાવાલાએ તેના ચારિત્ર્ય પર શંકા કરતા સવાલો ઉઠાવતા કશિશ હચમચી ગઈ અને કોર્ટમાં ધ્રૂસકે ધ્રૂસકે રડી પડી. મહેન્દ્રભાઈએ પોતાની દીકરી પર આવા આરોપ ન લગાવવા અનુરોધ કર્યાે. જજે પણ પુરાવા રજૂ કરવાનું કહી ઠપકો આપતાં લાકડાવાલાએ આરોપ પાછા ખેંચ્યા. કોર્ટ કાર્યવાહી પૂરી થતાં જ કશિશ દોડીને ધ્યેયની ઑફિસ પર પહોંચી પોતે કેસ પાછો ખેંચવા માગતી હોવાનું જણાવ્યું…….